Imtella' Jannar 20, 2021 Il-ħajja diġitali m'għadhiex għażla iżda saret realtà li qajla nistgħu naħarbu minnha. Madanakollu, għal uħud, fosthom għal persuni bi bżonnijiet speċjali l-immodernizzar li sirna ngħixu fih jaf ġab miegħu għadd ta' sfidi. Għaldaqstant, għadd ta' żviluppi teknoloġiċi moderni llum qed jgħinu biex fost l-oħrajn persuni bi bżonnijiet speċjali ma jibqgħux iħossuhom ħuta barra mill-ilma. Partikolarment, għal dawk l-individwi li mdorrijin jitħaddtu u jinqdew ta' kuljum bl-ilsien Malti biss. F'dan l-isfond, bil-għan li dak li jkun jibda jaċċessa għadd ta' servizzi onlajn anki bil-Malti, b'investiment sostanzjali tal-Fond Ewropew għall-Iżvilupp Reġjonali, il-Federazzjoni għall-Aċċessibilità tat-Teknoloġija tal-Informazzjoni bdiet taħdem fuq l-ewwel magna tad-diskors bil-lingwa Maltija. Fi ftit kliem, bil-fondi Ewropej, sar investiment biex tinħoloq pjattaforma diġitali speċjalizzata li tipprovdi magna tad-diskors bil-Malti. Żvilupp, li permezz tiegħu persuni bi bżonnijiet speċjali li jixtiequ jużaw il-lingwa Maltija biex ifendu għal rashom anki fil-kamp diġitali jistgħu jagħmlu dan mingħajr ma jiddependu fuq ħaddieħor. Intant, illum, bosta mis-servizzi tas-settur pubbliku u dak privat huma disponibbli fuq l-internet u l-magna tad-diskors bil-Malti ġiet integrata fil-parti l-kbira ta' dawn is-servizzi. Għal aktar tagħrif tista' żżur il-paġna ta' Facebook 'OurEU' . Dan l-artiklu huwa parti mill-kampanja OurEU.mt , amministrat minn ComuniqEU ta' CiConsulta, bl-appoġġ finanzjarju tal-Unjoni Ewropea. Il-kontenut tal-kampanja huwa r-responsabbiltà ta' CiConsulta u mhux neċessarjament jirriflettu l-opinjonijiet tal-Unjoni Ewropea.